Ludovicus, Dei gratia Francorum rex et dux Aquitanorum, G., vicecomiti de Brucia, salutem et gratiam suam. Fidelitati tue monendo mandamus ut ecclesiam Salensem et burgum qui ex ducatu et eleemosina nostra est, ex regno vero pro abbatia sancti Benedicti, tam ipse quam omnia ad ipsam abbatiam pertinentia sub nostra consistunt defensione, nullatenus inquietare presumas neque consuetudines aliquas violenter et injuste ibi superponere; siquidem, juxta constitutum et edictum patris et domini nostri G., Aquitanorum ducis, et ejus privilegium, domum propriam habere te in prefato burgo aut assiduam mansionem prohibemus omnino, ne exinde forisfaciendi aliquid alicui tibi sit licentia; quod si facere presumpseris, loco et tempore quantum nos pigeat et quam graviter nos adversum te commoveris senties.